[pic] | KOMISIA EURÓPSKYCH SPOLOČENSTIEV | Brusel, 18.2.2009 KOM(2009) 73 v konečnom znení OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Politická stratégia na rok 2010 OBSAH 1. Úvod 3 2. Časť I – Politické priority na rok 2010 3 2.1. Hospodárska a sociálna obnova 3 2.2. Zmena klímy a trvalo udržateľná Európa 5 2.3. Občania na prvom mieste 6 2.4. Európa ako globálny partner 7 2.5 Lepšia právna regulácia a transparentnosť 9 3. Časť II – Všeobecný rámec pre ľudské a finančné zdroje na rok 2010 9 3.1. Ľudské zdroje 9 3.2. Zmeny v prideľovaní finančných zdrojov 9 3.2.1. Konkurencieschopnosť pre rast a zamestnanosť (výdavková kapitola 1a) 10 3.2.2. Súdržnosť pre rast a zamestnanosť (výdavková kapitola 1b) 11 3.2.3. Ochrana a riadenie prírodných zdrojov (výdavková kapitola 2) 11 3.2.4. Sloboda, bezpečnosť a spravodlivosť (výdavková kapitola 3a) 11 3.2.5. Občianstvo (výdavková kapitola 3b) 12 3.2.6. EÚ ako globálny aktér (výdavková kapitola 4) 12 OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Politická stratégia na rok 2010 1. ÚVOD Táto politická stratégia pripravuje pôdu pre politickú agendu pre rok 2010 a iniciuje medziinštitucionálny dialóg o prioritách pre nasledujúci rok. Úlohou súčasnej Komisie je zabezpečiť kontinuitu systému strategického plánovania a programovania inštitúcie, musí však prihliadať aj na skutočnosť, že v roku 2010 začne pracovať nová Komisia. Budúca Komisia bude musieť preskúmať politické priority vzhľadom na svoje strategické ciele a zmeniť ich pri navrhovaní svojho pracovného programu pre rok 2010 na operačný program. Ak dôjde k dokončeniu ratifikačného procesu, Lisabonská zmluva môže priniesť v roku 2010 veľké zmeny v inštitucionálnom rámci EÚ. V prípade nadobudnutia platnosti Lisabonskej zmluvy by Komisia musela predložiť niekoľko návrhov, aby umožnila plné uplatňovanie jej ustanovení. Európa v súčasnosti čelí hospodárskej kríze, ktorá sa dotýka občanov a podnikov na celom kontinente. Dosah krízy bude pravdepodobne v roku 2009 aj 2010 značný. EÚ preto musí naďalej rýchlo, rozhodne a koordinovane konať a aktívne sa zúčastňovať na hľadaní medzinárodných riešení. Plán hospodárskej obnovy Európy poskytuje silný základ pre vytvorenie podmienok obnovy – jeho implementácia počas zvyšnej časti roka 2009 a v roku 2010 bude patriť medzi hlavné priority. Aby Európa vyšla z krízy silnejšia a schopná vo väčšej miere využiť hospodársky vzostup, musíme pokračovať v štrukturálnych reformách v rámci lisabonskej stratégie pre rast a zamestnanosť v duchu partnerstva medzi európskymi inštitúciami a členskými štátmi. Po prezentácii revízie rozpočtu v roku 2009 sa začne dôležitý dialóg medzi Komisiou, Európskym parlamentom a Radou o budúcnosti finančných prostriedkov EÚ. Počas roka 2010 sa bude Komisia usilovať o dosiahnutie konsenzu, pokiaľ ide o hlavné črty budúceho viacročného finančného rámca, aby tak vytvorila podmienky pre predloženie legislatívnych návrhov. Súčasťou tejto prípravy počas roka 2010 bude strednodobé preskúmanie súčasných výdavkových programov EÚ. Vysokú prioritu bude Komisia aj naďalej pripisovať ochrane finančných záujmov spoločenstiev, ako nedeliteľnej súčasti riadneho a dôsledného finančného hospodárenia v rámci politík EÚ. Informovanie o otázkach týkajúcich sa EÚ bude v roku, v ktorom sa uskutoční niekoľko inštitucionálnych zmien, veľmi dôležité. Komisia, Rada a Európsky parlament stanovia v súlade s politickým vyhlásením o komunikovaní o Európe v partnerstve medziinštitucionálne komunikačné priority. Budú sem patriť aj otázky, ktoré majú priamy význam pre občanov, ako sú hospodárska obnova, životné prostredie, klíma a energetika, ako aj lepšie riadenie vnútornej a vonkajšej bezpečnosti v Európe, ktoré je obsiahnuté v novej Lisabonskej zmluve. 2. ČASť I – POLITICKÉ PRIORITY NA ROK 2010 2.1. Hospodárska a sociálna obnova Opierajúc sa o činnosti z roku 2009 bude jednou z hlavných úloh Komisie zabezpečiť účinné opatrenia nadväzujúce na plán hospodárskej obnovy Európy a monitorovať jeho dosah na členské štáty a Spoločenstvo. Komisia zaistí, aby členské štáty splnili svoj záväzok vynakladať a koordinovať úsilie na vnútroštátnej úrovni v rámci lisabonskej stratégie pre rast a zamestnanosť a v rámci paktu stability a rastu. Keďže sa končí druhá fáza lisabonskej stratégie, je potrebné rozhodnúť, ako by sa táto stratégia dala posilniť po roku 2010. S prehlbovaním sa krízy stúpa potreba využitia prostriedkov, ktoré má EÚ k dispozícii, na pomoc členským štátom v ich boji s nezamestnanosťou a pri ich úsilí o dosiahnutie trvalo udržateľnej sociálnej kohézie. Je potrebné kreatívne využívať európsku dimenziu politiky v oblasti zamestnanosti, vzdelávania a odbornej prípravy s cieľom pomôcť členským štátom vypracovať stratégie na získanie nových zručností, zlepšenie kvality pracovných miest a na pomoc tým, ktorí stratili prácu, a to aj prostredníctvom väčšieho využívania Európskeho sociálneho fondu a Európskeho fondu na prispôsobenie sa globalizácii. V roku 2010 bude možné zaznamenať výsledky úprav kohéznych programov a programov na rozvoj vidieka na roky 2007 – 2013 a dôjde k ich zrýchlenej implementácii, aby pomohli pri zotavovaní sa z krízy. To bude zahŕňať intenzívnejšiu spoluprácu s vnútroštátnymi a regionálnymi verejnými orgánmi na príprave projektov na zvýšenie investícií do energetickej účinnosti, technológií na výrobu energie z nízkouhlíkových a obnoviteľných zdrojov, do projektov na budovanie infraštruktúry a opatrení na boj proti zmene klímy. Rok 2010 bude takisto kľúčovým pre dokončenie a implementáciu prebiehajúcej zmeny regulácie a dohľadu nad finančnými trhmi. Kríza odhalila nedostatky a slabé stránky súčasného rámca. Komisia sa zaviazala zabezpečiť, že všetky systémovo významné inštitúcie budú primerane regulované. Komisia onedlho predstaví návrhy reformy finančných služieb, ktoré budú nadväzovať na prácu De Larosièrovej skupiny a budú zodpovedať vývoju situácie vo svete, najmä v krajinách G20. Riadne a včasné prijatie a implementácia reformných opatrení zostane aj v rokoch 2009 a 2010 hlavnou prioritou. Dobre fungujúci a otvorený jednotný trh je jedným z najvýznamnejších nástrojov EÚ, pokiaľ ide o trvalo udržateľný rast a prosperitu. Komisia bude ďalej spolupracovať s členskými štátmi, aby jednotný trh fungoval v prospech všetkých občanov a podnikov EÚ. Bude pokračovať v reformách, ktoré začala v rámci preskúmania jednotného trhu s cieľom zlepšiť príležitosti, ktoré ponúka podnikateľské prostredie, a posilniť dôveru spotrebiteľov a dopyt. Súčasťou opatrení na obnovu v roku 2010 bude plná realizácia iniciatívy „Small Business Act“ z roku 2008 a zlepšenie prístupu MSP na trhy tretích krajín, čo MSP pomôže prekonať krízové obdobie. S cieľom obnoviť konkurencieschopnosť trhov po roku 2010 Komisia zabezpečí, aby jednotný trh zostal otvorený pre súkromné podnikanie. Implementácia smernice o službách by mala poskytnúť dobrý základ pre realizáciu tohto úsilia. Implementácia smernice o poštových službách vstúpi do svojej poslednej fázy, v ktorej sa poštové trhy plne otvoria pre hospodársku súťaž. Môže sa vypracovať nový rámec pre normalizáciu v Európe s cieľom zvýšiť efektivitu a účinnosť súčasného systému. Jednou z priorít pre rok 2010 bude zmiernenie dosahu zmien v hospodárstve Európy spôsobených krízou prostredníctvom poskytovania štátnej pomoci a pomocou kontroly fúzií. Hospodársku obnovu podporí aj posilnenie boja proti kartelom a presadzovanie pravidiel hospodárskej súťaže v sieťových odvetviach (energetika, informačné a komunikačné technológie, doprava, poštové a finančné služby). Budú realizované ďalšie odvetvové prieskumy v oblasti hospodárskej súťaže a nové dôkladné monitorovania trhu pomôžu identifikovať neúčinne fungujúce trhy a odvetvia, kde by úpravy mohli posilniť rast, tvorbu pracovných miest a blaho spotrebiteľov. Zároveň je potrebné zaistiť na európskej úrovni konzistentnosť pri záchrane a reštrukturalizácii podnikov, ktoré boli vážne zasiahnuté krízou. Implementácia právnych predpisov pre sieťové odvetvia, ktorých prijatie sa očakáva v roku 2009, zvýši konkurencieschopnosť trhov pre telekomunikácie, elektrickú energiu a plyn. V roku 2010 nastane vhodný čas pre vytvorenie integrovaného politického prístupu k odvetviu digitálnych služieb a pre úpravu súčasného politického rámca pre informačné a komunikačné technológie (i2010). Úsilie sa sústredí najmä na prínos informačných a komunikačných technológií pre energetickú účinnosť. Osobitnú pozornosť si bude vyžadovať otázka bezpečnosti sietí a informácií. V roku 2010 budú prijaté aj opatrenia nadväzujúce na obnovenú stratégiu širokopásmového pripojenia, ktorú Komisia začne uskutočňovať v roku 2009, vrátane pravdepodobného rozšírenia širokopásmového prístupu na vidiecke oblasti. V súčasnej ekonomickej situácii je potrebné investovať ďalšiu energiu do boja proti falšovaniu a pirátstvu, a to aj zo strany colných orgánov a prostredníctvom medzinárodnej spolupráce. Bude sa pokračovať v úsilí o zavedenie patentu Spoločenstva a systému pre spory týkajúce sa patentov. Podobne by sa mal modernizovať aj systém ochrany autorských práv a systém ochrannej známky, aby zodpovedali potrebám podnikov a spotrebiteľov. Aby sa zamedzilo fragmentácii výskumnej činnosti v Európe, Komisia bude ďalej spolupracovať s členskými štátmi na dosiahnutí „voľného pohybu poznatkov“ v rámci európskeho výskumného priestoru. Základným kameňom európskeho výskumného priestoru zostane 7. rámcový program pre výskum. Účinná implementácia širokej inovačnej stratégie pomôže pri komerčnom uplatnení výsledkov výskumu. Komisia bude pokračovať v podpore rozvoja Európskeho inovačného a technologického inštitútu. Jeho potenciál podnecovať inovácie sa plne preukáže pri vytvorení prvých znalostných a inovačných spoločenstiev. V odvetví dopravy by sa v roku 2010 mali ukončiť konzultácie na tému budúceho vývoja politiky EÚ v oblasti dopravy. To umožní Komisii zrevidovať jej politiku v oblasti dopravy pri zohľadnení dopytu po nízkouhlíkovom hospodárstve a nedávno vytvorených mechanizmoch financovania. Budú aktualizované usmernenia pre transeurópske dopravné siete, aby odrážali dosiahnutý vedecký a technologický pokrok. Komisia okrem toho predloží návrhy o budúcom riadení programu Galileo (po roku 2013). 2.2. Zmena klímy a trvalo udržateľná Európa Ak EÚ dosiahne uzatvorenie novej medzinárodnej dohody o zmene klímy v Kodani v roku 2009, dôjde následne k transpozícii tejto novej dohody a jej plneniu v rámci EÚ a v iných častiach sveta vrátane krajín najviac zasiahnutých zmenou klímy. EÚ na seba okrem toho prevzala ambiciózne jednostranné záväzky znížiť vlastné emisie skleníkových plynov, rozvíjať získavanie energie z obnoviteľných zdrojov a zlepšiť energetickú účinnosť. Prioritami pre rok 2010 budú implementácia nedávno prijatého balíka o klíme a energetike a revidovaný systém EÚ na obchodovanie s emisiami. Investície v rámci štrukturálnych fondov – 13 mld. EUR v roku 2010 – pomôžu zlepšiť stav životného prostredia a podporia boj proti zmene klímy. Budú sa ďalej rozvíjať operačné služby globálneho monitorovania pre životné prostredie a bezpečnosť (GMES) s cieľom monitorovať účinky zmeny klímy. Na základe návrhov Komisie by na zasadnutí Európskej rady na jar 2010 mal byť prijatý akčný plán pre energetiku na roky 2010 – 2014. Najmä v dôsledku aktualizácie akčného plánu pre energetickú účinnosť zostane energetická účinnosť dôležitou témou. Mali by sa prepracovať usmernenia pre transeurópske energetické siete (TEN-E), aby sa vytvoril účinný nástroj pre energetickú bezpečnosť. Bude takisto potrebné vynaložiť úsilie na implementáciu nových právnych predpisov o obnoviteľných zdrojoch energie a jednotnom trhu pre elektrickú energiu a plyn. Počas roka 2010 bude Komisia pokračovať v ochrane biodiverzity v rámci EÚ prostredníctvom implementácie súčasných právnych predpisov EÚ týkajúcich sa prírody, prostredníctvom dokončenia siete Natura 2000 a plnenia akčného plánu pre biodiverzitu z roku 2006. Rok 2010 bude prvým rokom, v ktorom sa bude plne realizovať „kontrola zdravotného stavu“ spoločnej poľnohospodárskej politiky. Komisia takisto nadviaže na iniciatívy plánované v jej pracovnom programe na rok 2009 a týkajúce sa vymedzenia menej zvýhodnených oblastí a kvality poľnohospodárskych produktov. Komisia bude v roku 2010 naďalej podporovať a implementovať svoju integrovanú námornú politiku vrátane dlhodobých projektov z oblasti kontroly morí a územného plánovania námorného priestoru a z oblasti európskej námornej monitorovacej a dátovej siete (EMODNET). Rok 2010 bude dôležitým pre spoločnú rybársku politiku. Po realizácii verejnej konzultácie sa očakáva predloženie reformných návrhov zo strany Komisie. Po prijatí návrhu, ktorý je v súčasnosti predmetom diskusie, nadobudne v tom istom roku účinnosť reforma kontroly a presadzovania spoločnej rybárskej politiky. Komisia operatívne podporí implementáciu stratégie pre región Baltského mora a akčný plán, do ktorého budú zahrnuté oblasti, ako je energetika, životné prostredie, doprava, informačné a komunikačné technológie, výskum, inovácie, zlepšenie spolupráce s tretími krajinami. 2.3. Občania na prvom mieste Rok 2010 bude prvým rokom implementácie štokholmského programu v oblasti slobody, bezpečnosti a spravodlivosti. S využitím iniciatív, ktoré budú predložené v roku 2009, bude pokračovať boj proti hrozbe terorizmu a organizovanej trestnej činnosti s cieľom zlepšiť bezpečnosť občanov. Ďalšími oblasťami činnosti budú rozvoj európskeho priestoru spravodlivosti najmä prostredníctvom portálu e-Justice, zlepšenie vzájomného uznávania v trestnoprávnych a občianskoprávnych veciach a udeľovanie ďalších procedurálnych práv. Ochrana základných práv zostáva základom aktivít EÚ ,najmä pokiaľ ide o skupiny ľudí, ktoré najviac potrebujú ochranu, ako napríklad deti. Budú prijaté opatrenia na podporu občianstva a zjednodušenie cestovania občanov do krajín mimo EÚ. Potrebné môžu byť nové iniciatívy týkajúce sa ochrany súkromia v globalizovanom svete. Európsky pakt o prisťahovalectve a azyle poskytuje rámec pre politiku EÚ v oblasti prisťahovalectva a azylu pre nasledujúce roky. Európska rada na základe správy Komisie otvorí v júni 2010 prvú výročnú rozpravu o implementácii paktu. V prípade integrácie bude potrebné implementovať iniciatívy stanovené v rámci konferencie ministrov, ktorá sa konala vo Vichy v roku 2008. V oblasti hraníc by sa mal začať používať nový schengenský hodnotiaci mechanizmus. Na začiatku roku 2010 môže Komisia predložiť návrhy týkajúce sa vytvorenia systému vstup/výstup, programu registrovaných cestujúcich a zmeny a doplnenia mandátu agentúry Frontex. V tom istom roku by mal byť takisto dosiahnutý pokrok v oblasti zavádzania európskeho systému hraničného dozoru (Eurosur). Posilní sa spoločná európska vízová politika, konkrétne prostredníctvom uplatnenia zásady reciprocity zrušenia vízovej povinnosti. Úsilie vyrovnať sa s následkami krízy sa sústredí na oblasť zamestnanosti, vzdelávania a odbornej prípravy. V nadväznosti na obnovenú sociálnu agendu sa bude budúca Komisia naďalej zameriavať na oblasti ako zamestnanosť, sociálne záležitosti, rovnosť pohlaví a mládež s cieľom pomôcť pri riešení hlavných politických otázok, ako je globalizácia, technologický rozvoj a demografické zmeny. Komisia by takisto mala predstaviť stratégiu nadväzujúcu na plán uplatňovania rovnosti žien a mužov, ktorého platnosť sa skončí v roku 2010, a pokračovať vo vytváraní skutočne rovnakých príležitostí pre zdravotne postihnutých ľudí. Rok 2010 ako európsky rok boja proti chudobe a sociálnemu vylúčeniu pomôže zdôrazniť politický záväzok EÚ odstrániť chudobu a bojovať proti sociálnemu vylúčeniu. Komisia spolu s členskými štátmi, zainteresovanými stranami a ostatnými inštitúciami EÚ pripraví na rok 2011 realizáciu európskeho roku dobrovoľníckej práce. Budú podniknuté ďalšie kroky na zlepšenie verejného zdravia a zaistenie bezpečnosti spotrebiteľov. Budú zahŕňať implementáciu stratégie EÚ v oblasti zdravia, realizáciu druhého akčného programu Spoločenstva v oblasti zdravia, dokončenie spolurozhodovacieho postupu týkajúceho sa práv pacientov pri cezhraničnom poskytovaní zdravotnej starostlivosti, darcovstva orgánov a transplantácie, ako aj aktualizáciu činnosti v oblasti pandemickej chrípky a pri hrozbách pre zdravie verejnosti. Prijatie balíka farmaceutických právnych predpisov pochádzajúceho z roku 2008 pomôže zaistiť bezpečné lieky pre pacientov pri súčasnom zabezpečení konkurencieschopnosti tohto odvetvia. Zdravie a životné podmienky zvierat môže byť ďalšou oblasťou, v ktorej Komisia predloží nové návrhy v súlade so stratégiou v oblasti zdravia zvierat a akčným programom o dobrých životných podmienkach zvierat. Komisia bude v otázkach bezpečnosti produktov naďalej postupovať v súčinnosti s príslušnými orgánmi USA a Číny a rozšíri túto spoluprácu aj na iné krajiny. Úsilie sa zintenzívni po blížiacom sa nadobudnutí účinnosti smernice o bezpečnosti hračiek. Komisia bude na základe oznámenia, ktoré predloží v roku 2009, pokračovať v monitorovaní trhov a dosahu na spotrebiteľov a skúmať ako lepšie presadzovať acquis v oblasti ochrany spotrebiteľa. Komisia takisto nadviaže na zelenú knihu o kolektívnom uplatňovaní nárokov spotrebiteľov na nápravu z roku 2008. 2.4. Európa ako globálny partner Silné postavenie EÚ na svetovej scéne má veľký význam z hľadiska reakcie na rôzne výzvy spojené s globalizáciou, od energetickej bezpečnosti, zmeny klímy, potravinovej bezpečnosti a migrácie až po pomoc najchudobnejším krajinám pri ich zotavovaní sa z krízy. Ak Lisabonská zmluva nadobudne platnosť, začne sa v roku 2010 nová fáza zahraničnej politiky EÚ. Jedným z prvých zaznamenateľných dôsledkov takejto medziinštitucionálnej zmeny bude vytvorenie Európskej služby pre vonkajšiu činnosť (EEAS). V roku 2010 by sa hospodárstvo malo zotaviť a oblasť medzinárodného finančníctva fungovať v reformovanej podobe. Komisia sa aktívne zúčastní na rôznych medzinárodných fórach, ktoré sa budú zaoberať podobou nových globálnych štruktúr. Začnú sa takisto realizovať hlavné iniciatívy na zlepšenie finančného dohľadu a makrofinančného dozoru a riešenie krízových situácií. Budú pokračovať rokovania o pristúpení Chorvátska a Turecka. Komisia prijme opatrenia na uskutočnenie požiadavky Európskej rady urýchliť proces stabilizácie a pridruženia západného Balkánu. Komisia takisto pripraví opatrenia na podporu politického a socio-ekonomického rozvoja Kosova a pomoc pri napredovaní tejto oblasti v rámci príslušného regiónu na ceste k členstvu v EÚ. EÚ bude naďalej podporovať proces opätovného zjednotenia Cypru. V prípade európskej susedskej politiky sa bude klásť osobitný dôraz na prehĺbenie dvojstranných vzťahov najmä s Izraelom, Moldavskou republikou, Marokom a Ukrajinou. Európska susedská politika sa zintenzívni napríklad prostredníctvom východného partnerstva, začatím realizácie prvých projektov v rámci Únie pre Stredozemie a zlepšením spolupráce pomocou čiernomorskej synergie. V roku 2010 budú pokračovať rokovania o novej dohode s Ruskom. Zintenzívni sa implementácia stratégie pre Strednú Áziu. Komisia bude spolupracovať so všetkými týmito partnermi a klásť dôraz na vytvorenie spoločnej energetickej bezpečnosti. Komisia bude úzko spolupracovať s novou administratívou USA a rozvíjať transatlantické partnerstvo. Je potrebné hľadať možnosti podpory spoločných záujmov a pozitívnej spoločnej agendy v globálnom kontexte. Komisia bude pokračovať v spolupráci s krajinami ASEAN-u, Čínou a Indiou. Samit EÚ-Latinská Amerika, ktorý sa uskutoční v máji 2010, prehĺbi strategické partnerstvo EÚ s Latinskou Amerikou. Na základe rozhodnutia Rady z júna 2008 o znovuotvorení politických rozhovorov s Kubou pokračuje spolupráca s touto krajinou a v roku 2010 sa ešte posilní. V roku 2010 sa Komisia pravdepodobne aktívne zapojí do procesu uzatvorenia a/alebo praktickej implementácie kola rokovaní o rozvoji z Dauhy a do prebiehajúcich dvojstranných obchodných rokovaní. Bude pokračovať regulačný dialóg s našimi hlavnými hospodárskymi partnermi v snahe zlepšiť prístup európskeho priemyslu na trhy tretích krajín. Komisia bude venovať veľkú pozornosť aj predchádzaniu vzniku negatívnych narušení obchodu a ich riešeniu a protekcionizmu v tretích krajinách. Podpora medzinárodnej bezpečnosti a stability zo strany EÚ bude aj naďalej potrebná, najmä v Kosove, na Blízkom východe, v Afganistane a Gruzínsku. Bude potrebné, aby sa EÚ aktívne zapájala do mierového procesu na Blízkom východe, kde bude dosiahnutie pokroku závisieť od domácej politickej situácie v Izraeli a na okupovaných palestínskych územiach, od ďalšej účasti novej administratívy USA, úsilia tzv. blízkovýchodného kvarteta a vývoja situácie na mieste. Bude pokračovať implementácia potravinového nástroja. Rovnako ako v predchádzajúcich rokoch sa bude Komisia aj v roku 2010 usilovať aktívne vystupovať pri riešení kríz a účinne a rýchlo reagovať na humanitárne krízy v súlade s akčným plánom na vykonávanie európskeho konsenzu o humanitárnej pomoci prijatým v roku 2008. Na samite OSN, ktorý sa bude konať v septembri 2010, sa bude hodnotiť pokrok dosiahnutý pri plnení rozvojových cieľov tisícročia. Pre plnenie ambicióznych záväzkov EÚ týkajúcich sa objemu pomoci bol rok 2010 stanovený ako čiastkový cieľ na ceste k dosiahnutiu 0,7 % v roku 2015. V roku 2010 bude takisto dokončená druhá revízia dohody z Cotonou s krajinami AKT a strednodobá revízia 10. európskeho rozvojového fondu. Na treťom samite EÚ-Afrika sa bude hodnotiť spoločná stratégia EÚ a Afriky prijatá v decembri 2007 a rozhodne sa o novom akčnom pláne na roky 2011 – 2013. Komisia bude spolupracovať s rozvinutými a rozvojovými krajinami na rýchlej implementácii dohody o zmene klímy, ak dôjde k jej uzatvoreniu v Kodani. Na základe strednodobej revízie finančných nástrojov v oblasti zahraničnopolitických vzťahov v roku 2009 by dohodnuté úpravy mali nadobudnúť účinnosť v roku 2010. 2.5 Lepšia právna regulácia a transparentnosť Lepšia právna regulácia zostane hlavným cieľom práce Komisie. V prípade platných právnych predpisov sa bude v rámci integrovaného zjednodušeného prístupu skúmať celková účinnosť regulačného rámca v jednotlivých politických oblastiach. Komisia sa bude súčasne venovať tým oblastiam, ktoré boli v balíku lepšej právnej regulácie z roku 2009 označené za oblasti, ktoré je možné zjednodušiť. Komisia bude tiež dôrazne pokračovať v znižovaní administratívnej záťaže s cieľom dosiahnuť do roku 2012 dohodnutý cieľ zníženia o 25 %. Aby sa zabezpečila čo najväčšia možná kvalita nových právnych predpisov, bude Komisia pokračovať vo využívaní nedávno zlepšeného systému hodnotenia vplyvu a zlepší využitie výsledkov hodnotení. Bude sa pokračovať v práci v rámci európskej iniciatívy týkajúcej sa transparentnosti. Na základe revízie registra zástupcov záujmových skupín („register lobistov“) v roku 2009, by mohol byť implementovaný spoločný register schválený Európskym parlamentom. Komisia bude taktiež pokračovať v zlepšovaní transparentnosti, pokiaľ ide o konečných príjemcov finančných prostriedkov EÚ. 3. ČASť II – VšEOBECNÝ RÁMEC PRE ľUDSKÉ A FINANčNÉ ZDROJE NA ROK 2010 3.1. Ľudské zdroje Pri kontrole stavu ľudských zdrojov[1], ktorá bola vykonaná na začiatku roka 2007, sa Komisia zaviazala, že po obsadení posledných miest v dôsledku rozšírenia o Bulharsko a Rumunsko bude všetky náklady na ďalší potrebný personál až do roku 2013 pokrývať s rovnakými zdrojmi. Aby Komisia pomohla splniť politické priority na rok 2010, vyzvala svoje oddelenia, aby uviedli miesta, kde je možné zvýšiť efektivitu, najmä v oblasti podpory a koordinácie. Očakáva sa, že toto úsilie bude mať za následok presun asi 600 pracovných miest – väčšinou v jednotlivých generálnych riaditeľstvách – s cieľom posilniť operačné aktivity, konkrétne v oblasti tvorby politiky a právnych predpisov, monitorovania a presadzovania politiky Spoločenstva. Budú sem zahrnuté aj aktivity zamerané na boj s následkami súčasnej finančnej a hospodárskej krízy, konsolidáciu výskumných programov v oblasti dopravy a energetiky, zlepšenie politických a obchodných funkcií delegácií EÚ v tretích krajinách, posilnenie zastúpení v členských štátoch a rozvoj vlastných komunikačných nástrojov. 3.2. Zmeny v prideľovaní finančných zdrojov V ročnej politickej stratégii sú navrhované zmeny finančného plánovania pre každú výdavkovú kapitolu viacročného finančného rámca na roky 2007 – 2013 s cieľom pomôcť pri príprave predbežného návrhu rozpočtu na rok 2010, ktorý Komisia predstaví na konci apríla. Všetky navrhované zmeny korešpondujú so stropmi výdavkov uvedenými vo viacročnom finančnom rámci na roky 2007 – 2013 a referenčnými sumami uvedenými v rozličných finančných programoch. 3.2.1. Konkurencieschopnosť pre rast a zamestnanosť (výdavková kapitola 1a) Pri výdavkovej kapitole 1a („Konkurencieschopnosť pre rast a zamestnanosť“) sa počíta so zvýšením rozpočtových prostriedkov o 9 % v porovnaní s rozpočtom na rok 2009 v súlade s finančným plánovaním Komisie. Zahŕňa to nárast finančných prostriedkov pridelených na hlavné iniciatívy v rámci plánu hospodárskej obnovy Európy podľa výdavkovej kapitoly 1a a lisabonskej stratégie, konkrétne na: - siedmy rámcový program pre výskum a technologický rozvoj (ES a Euratom): + 803 mil. EUR - celoživotné vzdelávanie: + 39 mil. EUR - program pre konkurencieschopnosť a inováciu (CIP): + 25 mil. EUR - transeurópske dopravné siete (TEN): + 128 mil. EUR - Galileo: + 66 mil. EUR - Európsky inovačný a technologický inštitút (EIT): + 24 mil. EUR pre prvý rok fungovania. Dôležitou súčasťou plánu hospodárskej obnovy Európy, ktorý schválila Európska rada v decembri 2008[2], je nový finančný nástroj – Európsky energetický program pre obnovu. Je určený na rozvoj projektov v oblasti energetiky v Spoločenstve. Program je plánovaný na dva roky (2009 – 2010) a jeho rozpočet predstavuje 3,5 mld. EUR, rozdelených takto: - projekty v oblasti prepojení plynovodov a elektrických sietí: 1,75 mld. EUR - projekty v oblasti veternej energie na mori: 500 mil. EUR - projekty v oblasti zachytávania a ukladania uhlíka: 1,25 mld. EUR. Komisia navrhla revíziu viacročného finančného rámca na roky 2007 – 2013, aby v rámci výdavkovej kapitoly 1a dala k dispozícii ďalšie finančné prostriedky a súčasne neprekročila celkové sumy dohodnuté v medziinštitucionálnej dohode o rozpočtovej disciplíne a riadnom finančnom hospodárení zo 17. mája 2006[3]. Vzhľadom na diskusie s rozpočtovým orgánom Komisia navrhuje presun prostriedkov nevyužitých v rámci výdavkovej kapitoly 2 na rok 2008, do výdavkovej kapitoly 1a na financovanie energetických projektov sumou 3,5 mld. EUR (1,5 mld. EUR v roku 2009 a 2 mld. EUR v roku 2010). Komisia bude spolupracovať s Európskou chemickou agentúrou pri hľadaní riešenia nedostatočného hotovostného toku, ktorý agentúra očakáva v roku 2010 v dôsledku splatnosti poplatkov až v ďalšom priebehu roka. Bude nutné počítať s príspevkom z rozpočtu EÚ. Navrhovaný program Spoločenstva určený na podporu osobitných činností v oblasti finančných služieb, finančného výkazníctva a auditu[4] umožní Spoločenstvu financovať subjekty[5] pôsobiace v oblasti zbližovania postupov dohľadu a spolupráce a finančného výkazníctva a auditu. Navrhované pridelenie finančných prostriedkov predstavuje sumu 36,2 mil. EUR na obdobie rokov 2010 – 2013, ako už bolo stanovené v aktualizovanom finančnom plánovaní z januára 2009. 3.2.2. Súdržnosť pre rast a zamestnanosť (výdavková kapitola 1b) Finančné prostriedky pridelené na súdržnosť pre rast a zamestnanosť sa v súlade s existujúcim plánovaním štrukturálnych fondov a Kohézneho fondu zvýšia o 980 mil. EUR, čo predstavuje zvýšenie o 2% v porovnaní s rokom 2009. Na základe stanovenia podmienok pre efektívne hospodárenie a kontrolu a na základe prijatia opatrení navrhovaných na konci roku 2008 na zlepšenie implementácie, sa Komisia sústredí na maximalizáciu vplyvu týchto opatrení na súdržnosť, rast a účinnosť v súvislosti s bojom proti hospodárskej a finančnej kríze. 3.2.3. Ochrana a riadenie prírodných zdrojov (výdavková kapitola 2) „Kontrola zdravotného stavu“ poľnohospodárskej politiky bude zahŕňať presun 479 mil. EUR z priamej pomoci do rozvoja vidieka. Tento presun dopĺňa presun prostriedkov v súvislosti s dobrovoľnou moduláciou pre Portugalsko a reformou vinárskeho odvetvia, čo má za následok nárast rozpočtových prostriedkov určených na rozvoj vidieka o 4,3 % v roku 2010 v porovnaní s rokom 2009. Toto porovnanie nezohľadňuje osobitné opatrenia naplánované na rok 2009 v súvislosti s plánom hospodárskej obnovy Európy. Komisia navrhuje uprednostniť už v roku 2009 v rámci výdavkovej kapitoly 2 opatrenia, s ktorými počíta na základe uvedenej „kontroly zdravotného stavu“ vzhľadom na novú výzvu (500 mil. EUR), a opatrenia na zlepšenie širokopásmovej infraštruktúry vo vidieckych komunitách (1 mld. EUR). Tieto opatrenia zahrnuté do plánu hospodárskej obnovy Európy dopĺňajú opatrenia stanovené v rámci výdavkovej kapitoly 1a. Zdroje pridelené pre nástroj LIFE+ sa v súlade s finančným plánovaním v roku 2010 zvýšia o 6,9 %. 3.2.4. Sloboda, bezpečnosť a spravodlivosť (výdavková kapitola 3a) Výdavky v rámci tejto výdavkovej kapitoly sa v roku 2010 zvýšia približne o 14 % v porovnaní s rokom 2009, čo je dôkazom vysokého významu, ktorý Spoločenstvo opatreniam v tejto oblasti pripisuje. Komisia predloží návrhy na implementáciu spoločného európskeho azylového systému a vytvorenie podpornej agentúry, ako je stanovené v Európskom pakte o prisťahovalectve a azyle prijatom na zasadnutí Európskej rady v dňoch 15. – 16. októbra 2008. Táto agentúra bude hlavnou súčasťou spoločnej európskej politiky v oblasti prisťahovalectva a azylu. Komisia takisto navrhuje zachovať pre agentúru FRONTEX v roku 2010 rovnakú udržateľnú úroveň financovania (78 mil. EUR), akú mala v roku 2009, čo predstavuje o 8 mil. EUR viac, než sa pôvodne počítalo vo finančnom plánovaní. Vzhľadom na absenciu právnych nástrojov sa navrhuje zníženie o 30 mil. EUR. Kroky plánované v oblasti hraničnej kontroly, ako je zavádzanie systému vstup/výstup a systému registrovaných cestujúcich, však môžu byť v súlade s plánom v roku 2010 realizované. 3.2.5. Občianstvo (výdavková kapitola 3b) Vzhľadom na konštantný profil tejto výdavkovej kapitoly, predstavuje celková suma navrhovaná pre rok 2010 iba malý nárast o 0,6 % oproti roku 2009. Umožňuje zachovať rovnakú úroveň financovania hlavných opatrení týkajúcich sa občanov EÚ, ako sú verejné zdravie, ochrana spotrebiteľov, civilná ochrana, kultúrne programy a komunikácia. 3.2.6. EÚ ako globálny aktér (výdavková kapitola 4) Úspešné zakončenie konferencie OSN o zmene klímy, ktorá sa uskutoční v decembri 2009 v Kodani, je pre EÚ hlavnou prioritou. Kroky, ktoré budú nadväzovať na túto konferenciu, budú mať dosah na vnútornú aj zahraničnú politiku EÚ. Implementácia nového medzinárodného režimu týkajúceho sa zmeny klímy, ktorý by mal byť prijatý v Kodani, bude pravdepodobne obsahovať opatrenia na prispôsobenie sa tejto zmene, jej zmiernenie, na financovanie a prevod technológií, a to aj prostredníctvom globálnej aliancie proti zmene klímy, s cieľom pomôcť najviac ohrozeným krajinám pripraviť ich adaptačné programy. Komisia zamýšľa prideliť 600 mil. EUR na postupnú implementáciu východného partnerstva počas rokov 2010 – 2013. Suma 250 mil. EUR bola vyčlenená novým naplánovaním prostriedkov nástroja európskeho susedstva a partnerstva (ENPI). Zostávajúcich 350 mil. EUR sa získa z nepridelených rezerv v rámci výdavkovej kapitoly 4, s týmto rozplánovaním – 2010: 25 mil. EUR; 2011: 53 mil. EUR; 2012: 113 mil. EUR; 2013: 159 mil. EUR. Pokiaľ ide o palestínske územia, bude potrebné pokračovať v poskytovaní pomoci pre pásmo Gazy a Západný breh Jordánu, aby sa zmiernili následky pretrvávajúcej krízy. Komisia bude pokračovať v plnení svojho záväzku reagovať na potreby vyplývajúce z krízy v Gruzínsku v roku 2008. Pomoc pre interne vysídlených ľudí doplní a posilní podporu politických priorít uvedených v indikatívnom programe ENPI pre Gruzínsko na roky 2007 – 2010: podpora demokratického rozvoja, právneho štátu, riadnej správy vecí verejných, podpora hospodárskeho rozvoja, podpora znižovania chudoby a realizácie sociálnych reforiem a podpora mierového urovnania vnútorných konfliktov v Gruzínsku. Komisia bude takisto ďalej podporovať proces stabilizácie a pridruženia Kosova. Komisia bude v roku 2010 realizovať opatrenia na podporu politického a socio-ekonomického rozvoja Kosova a približovania k EÚ ako súčasť štúdie, ktorú plánuje predložiť na jeseň 2009. Požiadavky súvisiace s mierovým procesom na Blízkom východe, s Kubou, Gruzínskom, Kosovom, s podporou znovuzjednotenia Cypru a s problematikou zmeny klímy budú závisieť od vývoja v nasledujúcich mesiacoch. Komisia spresní svoje požiadavky počas rozpočtového postupu. [1] „Plánovanie a optimalizácia ľudských zdrojov Komisie v záujme priorít EÚ“ – SEK(2007) 530. [2] Závery predsedníctva zo zasadnutia Európskej rady v Bruseli v dňoch 11. – 12. decembra 2008, 17271/08, bod 9. [3] KOM(2008) 859, 10.12.2008. [4] KOM(2009) 14, 23.1.2009. [5] Nadácia výboru pre medzinárodné účtovné štandardy; Európska poradná skupina pre finančné výkazníctvo; Rada pre dohľad nad verejným záujmom; Výbor európskych regulačných orgánov cenných papierov; Výbor európskych orgánov bankového dohľadu a Výbor európskych orgánov dohľadu nad poisťovníctvom a dôchodkovým poistením zamestnancov.